In nomine sancte et individue Trinitatis, ego Hugo, miseratione divina Senonensis archiepiscopus, universis fidelibus, tam presentibus quam futuris, in perpetuum. Quanto in omni religione ecclesiastica et in universa celestis conventus gloriosa republica, virginale decus propensioris est meriti et glorie, tanto majori est a nobis prosequenda et attollenda favore: unde presentes virgines a conventu Juliacensi, ex precepto domni Guilenci, venerabilis Molismensis ecclesie abbatis, precibus et obtentu domine Petronille, Barrensis comitisse, in archiepiscopatu nostro, ad locum qui vulgari consuetudine Frigidus-Mantellus appellatur advenisse, et easdem nos suscepisse gaudemus, sperantes earum precibus et temporali nos prosperitate gaudere, et celestis vite sempiterna gaudia possidere. Nos autem, et vivorum et defunctorum utilitatibus providentes, premissum locum ab omni laice et secularis potestatis jugo penitus absolutum, divine servituti liberum reddimus et mancipamus, salvo videlicet archiepiscopali jure, salvo nichilominus perpetuo Molismensi ecclesie dominio; cimiterium in eodem loco benedicentes, et altare in honorem Domini et gloriose Genitricis consecrantes, quatinus prefixus locus sit domus orationis, sit vivorum refugium, sit sepultura defunctorum. dispensationis igitur nostre gracia, liceat omnibus qui non propter propriam culpam excommunicati fuerint, in predicto loco omne misericordie christianitatis consequi suffragium, ex consensu tamen, et permissione propriorum sacerdotum, defunctis videlicet sepulturam, mulieribus reconciliationem, reis et fugitivis impunitatem. Decrevimus etiam, et sub anathemate statuimus, ut prefatus locus nullatenus antiquo deinceps vocabulo nominetur; sed, ad declarandam circa eundem locum mutationem, dextere excelsi Libera-Vallis appelletur. Notandum sane quod, in adventu predictarum virginum tota patria exultante et sollempni occursu ad tam celebrem processionem confluente, comes Henricus, Guillelmus Nivernensis et Guillelmus, filius ejus, Tornodori comites, et cum eis quamplures barones occurrerunt, scilicet dominus Milo de Erviaco, Ansericus de Monteregali, Milo de Noeriis, et domina Petronilla, Barrensis comitissa, fundatrix premissi loci, que et ipsa easdem sanctimoniales ibi adduxit cum liberis suis Manasse, Teobaudo, Hemensanni, quorum omnium assensu et voluntate presens negotium terminatum est et approbatum. Concesserunt vero prelibati comites ut quicumque, de casamentis suis, pretaxatis monialibus, aliquid vel dare vel vendere voluerit, libere et sine calumpnia possideant. Comes quoque Henricus quinquaginta solidos annuatim eis largitus est. Predicta autem comitissa, premissorum liberorum suorum voluntate et assensu, concessit eis usuarium in nemoribus suis ad omnia necessaria, sicut ejusdem homines habent, et de casamento suo quicquid omnimodis acquirerent libere possidendum. Similiter, Raherius, vicecomes de Sancto-Florentino, concessit eis quicquid de suo casamento habere potuerunt libertate perpetua possidendum. Hoc idem et omnes nobiles, qui ibi convenerant, fecerunt. Nec pretereundum quod dominus Guiardus de Nuevi concessit eisdem, per manum nostram, partem suam decime de omni agricultura que omnino augeri, vel multiplicari poterit in grangia que appellatur Aigremont; et minutam decimam de parrochia de Nuevi, et decimam de Altrevile, et quatuor falcatas prati. Porro Juliacenses concesserunt prefixis sororibus suis, in separatione mutua, septem annuos solidos quos habebant pro Adelina, matre Herberti de Poisuels. Actum est hoc apud Liberam-Vallem, anno Verbi incarnati Mº Cº Lº IXº, die octava apostolorum Petri et Pauli, ciclo solari septimo-decimo; indictione VII, concurrente III, epacta nulla. Affuerunt nobiscum, cum predictis proceribus et vulgo communi, quamplures persone ecclesie nostre: Guillelmus, Senonensis ecclesie prepositus; Odo, decanus; Matheus, precentor; Theo, cellerarius; Guido, Milidunensis archidiaconus; Hugo de Avalone, Stampensis, Manasses, Trecensis, archidiaconi; Robertus, Theobaudus, Gauterius, canonicus. Ut autem hoc ratum et inconcussum permaneat, sigilli nostri auctoritate fecimus roborari, decernentes ut quicunque hanc nostram confirmationem, post secundam aut terciam commonitionem, violare temptaverit, a corpore et sanguine Domini alienus insistens, anathematis gladio feriatur, in membris et corpore diaboli numerandus. Data apud Liberam-Vallem, per manum Fromundi, capellani et vicarii nostri.